LIETUVOS RESPUBLIKOS SPECIALIŲJŲ TYRIMŲ TARNYBOS DIREKTORIUS

ĮSAKYMAS

DĖL LIETUVOS RESPUBLIKOS SPECIALIŲJŲ TYRIMŲ TARNYBOS DIREKTORIAUS 2011 M. GEGUŽĖS 17 D. ĮSAKYMO NR. 2-172 „DĖL PRANEŠIMŲ PATEIKIMO LIETUVOS RESPUBLIKOS SPECIALIŲJŲ TYRIMŲ TARNYBAI TVARKOS APRAŠO PATVIRTINIMO“ PAKEITIMO

2017 m. birželio 29 d. Nr. 2-248

Vilnius

1. P a k e i č i u Pranešimų pateikimo Lietuvos Respublikos specialiųjų tyrimų tarnybai tvarkos aprašą, patvirtintą Lietuvos Respublikos specialiųjų tyrimų tarnybos direktoriaus 2011 m. gegužės 17 d. įsakymu Nr. 2-172 „Dėl Pranešimų pateikimo Lietuvos Respublikos specialiųjų tyrimų tarnybai tvarkos aprašo patvirtinimo“:

1.1. Pakeičiu 71.2 papunktį ir jį išdėstau taip:

„71.2. nustačius, kad informacija apie galimą teisės aktų normų pažeidimą yra perduotina pagal kompetenciją kitai įstaigai, subjektui, tačiau atsižvelgiant į pranešimo turinį galima pagrįstai manyti, kad pranešimą pateikusio asmens duomenų atskleidimas galėtų sukelti grėsmę šio asmens arba jo šeimos narių ar artimųjų giminaičių darbo, tarnybos, verslo ar kitiems teisėtiems interesams.“

1.2. Papildau 81 punktu:

„81. Į STT besikreipiantiems tretiesiems asmenims (fiziniams asmenimis, įmonėms, įstaigoms ir organizacijoms) STT gautas pranešimas, jo kopija, pranešimą pateikusio asmens duomenys bei informacija apie pranešimo turinį, galinti sudaryti prielaidų tiesiogiai ar netiesiogiai nustatyti pranešimą pateikusio asmens tapatybę, (toliau – pranešimo duomenys) neteikiami. Pranešimo duomenys tretiesiems asmenims neteikiami ir tuo atveju, jei tretieji asmenys savo prašymą grindžia siekiu ginti savo garbę ir orumą, savo, kaip duomenų subjekto, teisėmis, siekiu vykdyti įgaliojimus, susijusius su darbu ar tarnyba, ar kitais teisėtais interesais, išskyrus 82 punkte nurodytus atvejus.“

1.3. Papildau 82 punktu:

„82. Pranešimo duomenys į STT dėl šių duomenų gavimo besikreipiantiems tretiesiems asmenims gali būti teikiami tik tuo atveju, jei STT turimų duomenų visuma nesudaro pagrindo manyti, kad trečiųjų asmenų siekis gauti pranešimo duomenis yra nulemtas ketinimo daryti neigiamą poveikį pranešimą pateikusiam asmeniui, ir tik esant bent vienam iš šių pagrindų:

82.1. dėl pranešimo duomenų gavimo į STT kreipiasi prokuroras, ikiteisminio tyrimo pareigūnas ar ikiteisminio tyrimo įstaiga, teisėjas ar teismas;

82.2. pranešimo duomenys kitai valstybės institucijai yra būtini siekiant užtikrinti valstybės ir visuomenės saugumą arba užkirsti kelią naujų nusikalstamų veikų darymui;

82.3. yra pagrindo manyti, kad pranešimą pateikęs asmuo STT pateikė žinomai melagingus duomenis arba kitais būdais siekė piktnaudžiauti teise.“

2. P a v e d u Lietuvos Respublikos specialiųjų tyrimų tarnybos (toliau – STT) Administravimo valdybos Bendrajam skyriui šį įsakymą paskelbti Teisės aktų registre, o STT Viešųjų ryšių skyriui – STT interneto svetainėje.

Direktorius	Saulius Urbanavičius